Ստեֆանո Պիոլի

**Ստեֆանո Պիոլի** (, ), իտալացի ֆուտբոլիստ, պաշտպան, մարզիչ։

## Կարիերա
Ստեֆանո Պիոլին, որպես խաղացող, իր կարիերան սկսել է «Պարմայում», որտեղ անցկացրել է երկու մրցաշրջան, նախքան «Յուվենտուս» տեղափոխվելը։ «Ծեր Սինյորայի» կազմում Ստեֆանոն հաղթել է Իտալիայի առաջնությունում, նվաճել ՈՒԵՖԱ-ի Չեմպիոնների գավաթը և Միջմայրցամաքային գավաթը, որտեղ խաղադաշտ է մտել խաղի 64-րդ րոպեին։ Այնուհետև ֆուտբոլիստը խաղացել է «Վերոնայում» և «Ֆիորենտինայում», որտեղ անցկացրել է 6 տարի։ Պիոլին իր խաղացողի կարիերան ավարտել է «Պադովայում», «Պիստոեզեում», «Ֆիորենցուոլայում» և «Կոլորնոյում»։

Ստեֆանո Պիոլին մարզչական կարիերան սկսել է Բոլոնիայի երիտասարդական թիմում, որի հետ 2001 թվականին հաղթել է Իտալիայի մինչև 16 տարեկանների առաջնությունում։ Այնուհետև Ստեֆանոն աշխատել է «Կիևոյի» երիտասարդական թիմում։ 2003 թվականի հունիսին Պիոլին ստանձնել է Սերիա B-ի «Սալերնիտանա» ակումբը, որտեղ նա հասել է իր նպատակին՝ մնալ Իտալիայի երկրորդ ուժեղագույն դիվիզիոնում։ Հաջորդ տարի Ստեֆանոն ստանձնել է «Մոդենան»։ Իր առաջին մրցաշրջանում ակումբը զբաղեցրել է 8-րդ տեղը Սերիա B-ում, իսկ հաջորդ տարի նրան հեռացրել են աշխատանքից մրցաշրջանի ընթացքում վատ արդյունքների համար։ Սակայն նրա փոխարինող Մաուրիցիո Վիսչիդին ավելի վատ արդյունքներ է ցույց տվել և երեք անընդմեջ պարտություններից հետո հեռացվել է։ Պիոլին վերադարձել է «Մոդենայի» ղեկին և ակումբը դուրս է բերել առաջնության 5-րդ հորիզոնական։ Թիմը մասնակցել է փլեյ-օֆֆ փուլին՝ Սերիա A մտնելու հնարավորության համար, բայց կիսաեզրափակչում պարտվել է «Մանտովային»։

2006 թվականի հունիսի 6-ին Պիոլին ստանձնել է Սերիա A-ի «Պարմա» ակումբի մարզչի պաշտոնը։ Սեպտեմբերի 10-ին նա իր նորամուտը նշել է «Պարմեզանի» պահեստայինների նստարանին «Տորինոյի» դեմ խաղում (1:1)։ Ակումբում մարզիչը հետևում էր իր սիրելի 4-2-3-1 խաղային մոդելին, սակայն դա մեծ հաջողություն չի ունեցել։ 2007 թվականի փետրվարի 12-ին, «Ռոմայից» 0-3 հաշվով պարտությունից հետո, Ստեֆանոյին  հեռացրել են աշխատանքից։ Նրա ղեկավարությամբ ակումբը խաղացել է 23 խաղ, որոնցում վաստակել է 15 միավոր: 2007/08 մրցաշրջանում Պիոլին ստանձնել է Գրոսետոյի ղեկավարությունը և թիմը հասցրել է 13-րդ հորիզոնական՝ փրկելով ակումբին Սերիա C-ից դուրս մնալուց։ 2008 թվականի հունիսին Ստեֆանոն ստանձնել է Պիաչենցայի ղեկավարությունը, որտեղ նա զբաղեցրել է 10-րդ տեղը։ Մրցաշրջանի ավարտին նա լքել է թիմը՝ անհամաձայնություն հայտնելով ակումբի ղեկավարության հետ, որը, նրա կարծիքով, խոչընդոտում էր ակումբի աճին և չէր ցանկանում, որ թիմը մեծ նվաճումների հասներ։ 2009 թվականի հունիսի 11-ին Պիոլին ստանձնել է Սասուոլոյի ղեկավարությունը և ակումբը տարել է Սերիա B-ում 4-րդ տեղը՝ հասնելով փլեյ-օֆֆ փուլ՝ Սերիա A բարձրանալու համար, սակայն թիմը կիսաեզրափակչում պարտվել է «Տորինոյին»։

2010 թվականի հունիսի 10-ին Պիոլին գլխավորել է «Կիևո» ակումբը։ 2011 թվականի մայիսի 26-ին, այն օրը, երբ թիմը ապահովել է իր տեղը Սերիա A-ում, Ստեֆանոն հեռացել է ակումբից։ 2011 թվականի հունիսի 2-ին Պիոլին, որին փնտրում էին «Ռոման» և «Սամպդորիան», նշանակվել է «Պալերմոյի» գլխավոր մարզիչ՝ կնքելով երկու տարվա պայմանագիր։ Սակայն, ընդամենը երեք ամիս անց Պիոլիին հեռացրել են աշխատանքից՝ Եվրոպա լիգայում շվեյցարական «Թուն»-ի դեմ կրած պարտությունից հետո։ Ակումբի նախագահ Մաուրիցիո Ձամպարինին որպես իր հեռացման պատճառ նշել է որ մաչզիչը «կորցրել է խաղացողների վստահությունը»։

2011 թվականի հոկտեմբերի 4-ին նա նշանակվել է Բոլոնիայի գլխավոր մարզիչ՝ փոխարինելով հեռացված Պիերպաոլո Բիզոլիին։ Պայմանագիրը կնքվել է մինչև 2013 թվականի ամառը։ 2012 թվականի մայիսի 18-ին Պիոլին երկարաձգել է իր պայմանագիրը ակումբի հետ մինչև 2014 թվականի հունիսի 30-ը։ 2014 թվականի հունվարի 7-ին նրան հեռացրել են աշխատանքից անբավարար արդյունքների համար՝ 18-րդ փուլից հետո 17-րդ տեղը։ Պիոլիի իրավահաջորդը Դավիդե Բալարդինին էր։

2014 թվականի հունիսի 12-ին Պիոլին ստանձնել է Հռոմի «Լացիոյի» գլխավոր մարզչի պաշտոնը՝ ստորագրելով երկամյա պայմանագիր մայրաքաղաքային ակումբի հետ։ Առաջին մրցաշրջանը բավականին հաջող էր թիմի համար, որը կարողացել է նվաճել բրոնզե մեդալներ (ութ տարվա ընթացքում առաջին անգամ), բայց արդեն հաջորդ մրցաշրջանում «Լացիոն» վերադարձել է մրցաշարային աղյուսակի կեսին։ 2016 թվականի ապրիլի 3-ին Պիոլիին հեռացրել են գլխավոր մարզչի պաշտոնից՝ Հռոմի դերբիում «Ռոմայի» դեմ 4-1 հաշվով պարտությունից հետո։

2016 թվականի նոյեմբերի 8-ին Ստեֆանոն նշանակվել է Ինտերի գլխավոր մարզիչ։ Պայմանագիրը կնքվել է մինչև 2018 թվականի հունիսի 30-ը,սակայն Պիոլին չի կարողացել լիովին մշակել այդ համաձայնագիրը։ 2017 թվականի մայիսի 9-ին՝ 35-րդ տուրի արտագնա խաղում «Ինտերի» կողմից «Ջենովայից» կրած պարտությունից (0:1) 2 օր անց, ակումբի ղեկավարությունը որոշել է նրան ազատել աշխատանքից։ Այդ ժամանակ «Ինտերը» լիգայի ցանկում զբաղեցնում էր 7-րդ տեղը։

2017 թվականի հունիսի 6-ին Պիոլին նշանակվել է «Ֆիորենտինայի» գլխավոր մարզիչ։ 2019 թվականի ապրիլի 9-ին, 31-րդ տուրում «Ֆիորենտինայի» տնային պարտությունից (0:1) հետո, Պիոլին հրաժարական է տվել։

2019 թվականի հոկտեմբերի 9-ին Ստեֆանո Պիոլին դարձել է իտալական «Միլան» ակումբի գլխավոր մարզիչը՝ կնքելով 2 տարվա պայմանագիր։ Նրա նշանակման պահին «Միլանը» զբաղեցնում էր մրցաշարային աղյուսակի 14-րդ հորիզոնականը, սակայն մարզչի փոփոխությունից հետո թիմի խաղն ու արդյունքները զգալիորեն բարելավվել են, և նա կարողացել է մրցաշրջանն ավարտել 6-րդ տեղում՝ իրավունք տալով խաղալու հաջորդ տարի Եվրոպա լիգայում։ Արդյունքում, ակումբի ղեկավարությունը որոշել է շարունակել համագործակցությունը Պիոլիի հետ՝ չնայած Ռալֆ Ռանգնիկի հետ երկարատև բանակցություններին։ Հաջորդ մրցաշրջանի արդյունքներով «Միլան»-ը դարձել է Իտալիայի փոխչեմպիոն և 2013 թվականից ի վեր առաջին անգամ որակավորվել է Չեմպիոնների լիգայի համար։

2021/2022 մրցաշրջանում Պիոլիի գլխավորությամբ թիմը շարունակել է իր առաջընթացը և կարողացել է նվաճել չեմպիոնական տիտղոսը՝ առաջինը 11 տարվա ընթացքում ակումբի համար և առաջինը՝ որպես մարզիչ Ստեֆանոյի համար։

2024 թվականի սեպտեմբերի 18-ին «Ան-Նասրը» հայտարարել է Պիոլիի հետ պայմանագիր կնքելու մասին՝ Լուիս Կաշտրուի հեռացումից հետո։

## Մարզչական վիճակագրություն

## Ձեռքբերումներ
### Որպես խաղացող
**«Յուվենտուս».**
* Իտալիայի չեմպիոն՝ 1985/86
* Եվրոպայի գավաթակիր՝ 1984/85
* Միջմայրցամաքային գավաթի հաղթող՝ 1985

### Որպես մարզիչ
**«Միլան».**
* Իտալիայի չեմպիոն՝ 2021/22

### Անձնական
* Սերիա A-ի տարվա մարզիչ՝ 2021/22
* «Ոսկե նստարանի» գավաթի հաղթող՝ 2021/22

## Ծանոթագրություններ

## Արտաքին հղումներ
* Պրոֆիլ figc.it-ում 
* Պրոֆիլը legaseriea.it-ում

Կատեգորիա:Իտալացի ֆուտբոլային մարզիչներ
Կատեգորիա:Իտալացի ֆուտբոլիստներ
Կատեգորիա:Միլան ՖԱ մարզիչներ
Կատեգորիա:Միլանի ֆուտբոլիստներ
Կատեգորիա:Յուվենտուսի ֆուտբոլիստներ
Կատեգորիա:Պադովայի ֆուտբոլիստներ
Կատեգորիա:Պարմայի ֆուտբոլիստներ
Կատեգորիա:Վերոնայի ֆուտբոլիստներ
Կատեգորիա:Ֆիորենտինա ՖԱ մարզիչներ
Կատեգորիա:Ֆիորենտինայի ֆուտբոլիստներ
Կատեգորիա:Տղամարդկանց ֆուտբոլի պաշտպաններ